ಮಗು ಕದ್ದು ಮತ್ತೊಬ್ರಿಗೆ ನೀಡಿದ್ದ ವೈದ್ಯೆಯ ಈ ಕಥೆಯನ್ನ ನೀವು ತಿಳಿಯಲೇಬೇಕು ಯಾವುದೇ ಸುಳಿವು ಸಿಗದೇ ಸಿಕ್ಕಾಪಟ್ಟೆ ಕಗ್ಗಂಟಾಗಿದ್ದ ಮಗುವೊಂದರ ಕಳ್ಳತನದ ಪ್ರಕರಣವನ್ನು ಬೆಂಗಳೂರು ಪೊಲೀಸರು ಕೊನೆಗೂ ಬೇಧಿಸಿದ್ದಾರೆ. ವೈದ್ಯೆಯೇ ಈ ಮಗು ಕಳ್ಳತನ ಮಾಡಿದ್ದು ಈಕೆ ಸಿಕ್ಕಿ ಬಿದ್ದಿದ್ದಾರೆ. ಒಂದು ವರ್ಷದ ಹಿಂದೆ ನಡೆದಿದ ಮಗು ಕಳ್ಳತನ ಕೇಸ್ ಕೊನೆಗೂ ಸುಖಾಂತ್ಯ ಕಂಡಿದ್ದು ಮಗು ಕಳೆದುಕೊಂಡಿದ್ದ ಪೋಷಕರಲ್ಲಿ ಸಂತಸ ತಂದಿದೆ. ಒಂದು ಮಗು ಬೇಕು ಒಂದೇ ಒಂದು ಮಗು ಬೇಕು ಅಂತಾ ಅದೆಷ್ಟೋ ಜನ ತಪಸ್ಸು ಮಾಡ್ತಾರೆ. ಒಂದು ಮಗುಗೆ ಜನ್ಮ ಕೊಡೋಕೆ ಒಂಬತ್ತು ತಿಂಗಳು ಎಷ್ಟೆಲ್ಲಾ ಕಷ್ಟ ಪಡ್ತಾರೆ. ಅಂತಾದ್ರಲ್ಲಿ ಆ ಮಗು ಹುಟ್ಟಿದ ಕೂಡಲೇ ಸಂತಸ ಇರಬೇಕಾದ ಜಾಗದಲ್ಲಿ ದುಃಖ ಬಂದ್ರೆ ಹೇಗೆ ಸಹಿಸಿಕೊಳ್ಳೋಕೆ ಆಗುತ್ತೆ ಹೇಳಿ. ಸರಿಯಾಗಿ ಒಂದು ವರ್ಷದ ಹಿಂದೆ ಇಂತಾದ್ದೇ ಒಂದು ಘಟನೆ ನಡೆದಿತ್ತು. ಮಗು ಕಳ್ಳತನ ಪ್ರಕರಣ ಬೇಧಿಸಿದ ಬೆಂಗಳೂರು ಪೊಲೀಸರು ಒಂದು ವರ್ಷದ ಹಿಂದೆ ಚಾಮರಾಜಪೇಟೆಯಲ್ಲಿ ನಡೆದಿದ್ದ ಘಟನೆ ಹಣದಾಸೆಗೆ ಮಗುವನ್ನು ಕಳ್ಳತನ ಮಾಡಿ ಮಾರಿದ್ದ ಮನೋವೈದ್ಯೆ ಈ ಪ್ರಕರಣದ ಡೀಟೇಲ್ಸ್ ಹೇಳೋಕೂ ಮೊದಲು ಮತ್ತೊಂದು ಕಥೆ ಹೇಳ್ತೀವಿ ಕೇಳಿ. ಈಕೆ ಹೆಸರು ಡಾ.ರಶ್ಮಿ. ಹುಬ್ಬಳ್ಳಿಯ ಎಸ್ಡಿಎಂ ಕಾಲೇಜಿನಲ್ಲಿ ವೈದ್ಯೆಯಾಗಿದ್ದಾರೆ. ವೈದ್ಯೆ ಆಗಿರೋದ್ರಿಂದ ನಿತ್ಯ ನೂರಾರು ಜನರು ಈಕೆಯನ್ನ ಭೇಟಿ ಮಾಡ್ತಾರೆ. ಹಾಗೆ ಕೊಪ್ಪಳದ ದಂಪತಿ ಕೂಡ ಇದೇ ಡಾಕ್ಟರ್ ರಶ್ಮಿಯನ್ನು ಭೇಟಿ ಮಾಡಿದ್ದರು. ಅದಕ್ಕೆ ಕಾರಣ ಆ ದಂಪತಿಯ ವಿಶೇಷ ಚೇತನ ಮಗು. ಮಗುವಿನ ಚಿಕಿತ್ಸೆಗಾಗಿ ಅವರು ಹುಬ್ಬಳ್ಳಿಯ ಎಸ್ಡಿಎಂ ಆಸ್ಪತ್ರೆಗೆ ಭೇಟಿ ನೀಡಿದ್ದಾಗ ಪರಿಚಯವಾಗಿದ್ದ ಡಾ.ರಶ್ಮಿ. ಈ ವಿಶೇಷ ಚೇತನ ಮಗುವನ್ನು ನೋಡಿದ್ದ ಡಾ.ರಶ್ಮಿ ಕೊಪ್ಪಳದ ಆ ದಂಪತಿಗೆ ಒಂದು ಸಲಹೆಯನ್ನು ನೀಡ್ತಾರೆ. ಈಗ ಒಳ್ಳೆ ತಂತ್ರಜ್ಞಾನ ಇದೆ. ಬಾಡಿಗೆ ತಾಯಿ ಮೂಲಕ ಮಗು ಪಡೆಯೋದು ಕೂಡ ಸುಲಭ ಅಂತಾ ಅವರಲ್ಲಿ ಆಸೆ ಹುಟ್ಟಿಸ್ತಾರೆ. ಇರೋ ಮಗು ವಿಶೇಷ ಚೇತನ. ಮತ್ತೊಂದು ಆರೋಗ್ಯವಂತ ಮಗು ಸಿಗೋದಾದರೆ, ಯಾಕೆ ಆಗಬಾರದು ಅಂದುಕೊಂಡ ಆ ದಂಪತಿ ಬಾಡಿಗೆ ತಾಯಿ ಮೂಲಕ ಮಗು ಪಡೆಯೋಕೆ ಮುಂದಾಗ್ತಾರೆ. ಇದಕ್ಕಾಗಿ ಡಾ.ರಶ್ಮಿ ಜೊತೆ ಒಪ್ಪಂದ ಕೂಡ ಮಾಡಿಕೊಳ್ತಾರೆ. ಸುಮಾರು 15 ಲಕ್ಷಕ್ಕೆ ಡೀಲ್ ಕುದುರಿಸೋ ಡಾ.ರಶ್ಮಿ. ಪಕ್ಕಾ ಪ್ಲಾನ್ ಮಾಡಿ ವರ್ಕೌಟ್ ಮಾಡ್ತಾರೆ. ಬೆಂಗಳೂರಿನಲ್ಲಿ ತನಗೆ ಇರುವ ನೆಟ್ವರ್ಕ್ ಬಳಸಿಕೊಂಡು ತನ್ನ ಕಾರ್ಯ ಸಾಧಿಸೋಕೆ ಮುಂದಾಗ್ತಾರೆ. ಇನ್ನು ಕೊಪ್ಪಳದ ದಂಪತಿಯಿಂದ ಅಂಡಾಣು ಮತ್ತು ವೀರ್ಯಾಣುವನ್ನೂ ಕೂಡ ಪಡೆದುಕೊಳ್ತಾರೆ. ಕೊಪ್ಪಳದ ದಂಪತಿ ನೂರಾರು ಕನಸು ಕಾಣೋಕೆ ಶುರು ಮಾಡ್ತಾರೆ. ತಮಗೆ ಮತ್ತೊಂದು ಮಗುವಾಗತ್ತೆ. ಆ ಮಗು ಆರೋಗ್ಯವಾಗಿರುತ್ತೆ ಅಂತಾ ಇತ್ತ ಕನಸು ಕಂಡಿದ್ದಾರೆ. ಇತ್ತ ಮೇ 29,2020 ರಂದು ಬಿಬಿಎಂಪಿಯ ಚಾಮರಾಜಪೇಟೆ ಹೆರಿಗೆ ಆಸ್ಪತ್ರೆಯಿಂದ ಮಗು ಕಳ್ಳತನವಾಗಿತ್ತು. ಆಗಷ್ಟೆ ಹುಟ್ಟಿದ ಮಗು ನಾಪತ್ತೆಯಾಗಿದ್ದರಿಂದ ಬೆಂಗಳೂರಿನ ದಂಪತಿ ಆ ಮಗುವನ್ನು ಹುಡುಕೋಕೆ ಪಡಬಾರದ ಕಷ್ಟ ಪಟ್ಟಿದ್ರು. ಪೊಲೀಸರಿಗೂ ದೂರು ಕೊಟ್ಟಿದ್ರು. ಕಳೆದ ಒಂದು ವರ್ಷದಿಂದ ತಮ್ಮ ಮಗು ಇವತ್ತಲ್ಲ ನಾಳೆ ನಮಗೆ ಸಿಗತ್ತೆ ಅನ್ನೋ ಭರವಸೆ ಜೊತೆಗೇ ಬದುಕ್ತಾ ಇದ್ದಾರೆ. ಕೊನೆಗೂ ಆ ಕ್ಷಣ ಬಂದು ಬಿಟ್ಟಿದೆ. ಮಗು ಸೇಫಾಗಿ ಮತ್ತೆ ಮಡಿಲಿಗೆ ಮರಳುವಂತಾಗಿದೆ. ಮಗುವನ್ನು ಒಂದು ವರ್ಷದಿಂದ ದುಡ್ಡು ಕೊಟ್ಟು ತೆಗೆದುಕೊಂಡು ಹೋದವರು ಚೆನ್ನಾಗಿಯೇ ನೋಡಿಕೊಂಡಿದ್ದಾರೆ. ಆದ್ರೆ ಅವರಿಗೂ ಕೂಡ ತಾವು ಮೋಸ ಹೋಗಿದ್ದೇವೆ ಅನ್ನೋದು ಗೊತ್ತಾಗಿರಲಿಲ್ಲ. ಈಗ ಸತ್ಯ ಗೊತ್ತಾಗಿದೆ. ಅವರು ಕೂಡ ಮಗುವನ್ನು ಹೆತ್ತ ತಾಯಿಯ ಮಡಿಲು ಸೇರಿಸಿದ್ದಾರೆ. ಯಾವಾಗ ಮಗು ಕಳ್ಳತನವಾಯ್ತೋ ಪೊಲೀಸರಿಗೂ ಈ ಪ್ರಕರಣ ತುಂಬಾ ಚಾಲೆಂಜ್ ಆಗೋಯ್ತು. ಅದಕ್ಕಾಗಿ ಬಸವನಗುಡಿ ಪೊಲೀಸರು ಸಾಕಷ್ಟು ಶ್ರಮ ಹಾಕಿದ್ರು. ಆದರೆ, ಯಾವುದೇ ಆಂಗಲ್ನಲ್ಲಿ ತನಿಖೆ ಮಾಡಿದ್ರೂ ಯಾವುದೇ ಸ್ಪಷ್ಟ ಸುಳಿವು ಸಿಗಲೇ ಇಲ್ಲಾ. ಹಾಗಾಗಿ ಈ ಪ್ರಕರಣ ಭೇದಿಸೋದು ಪೊಲೀಸರಿಗೂ ಸಾಧ್ಯವಾಗಿರಲಿಲ್ಲ. ಹಾಗಂತ ಪೊಲೀಸರು ಸುಮ್ಮನೆ ಕೂತಿರಲಿಲ್ಲ. ಮಗು ಕಳ್ಳಿ ಆಸ್ಪತ್ರೆಯಿಂದ ಮಗುವನ್ನು ಎತ್ತಿಕೊಂಡು ಹೋಗೋ ದೃಶ್ಯ ಸಿಸಿಟಿವಿಯಲ್ಲಿ ದಾಖಲಾಗಿತ್ತು. ಆ ಕಳ್ಳಿ ಮಗುವಿನ ಜೊತೆ ಆಟೋದಲ್ಲಿ ಹೋಗೋದು ಕೂಡ ಅದರಲ್ಲಿ ದಾಖಲಾಗಿತ್ತು. ಅಷ್ಟನ್ನೇ ಇಟ್ಟುಕೊಂಡು ಪೊಲೀಸರು ಆರೋಪಿಯ ರೇಖಾ ಚಿತ್ರ ರಚಿಸಿ ತನಿಖೆಗೆ ಇಳಿದಿದ್ರು. ಆದರೆ, ಒಂದು ವರ್ಷದಿಂದ ಪ್ರಯತ್ನ ಪಟ್ರೂ ಯಾವುದೇ ಪ್ರಯೋಜನವಾಗಿರಲಿಲ್ಲ. ಹಾಗಂತ ಈ ಪ್ರಕರಣವನ್ನೂ ಅವರು ಕೈ ಬಿಡೋಕೂ ಸಿದ್ಧರಿರಲಿಲ್ಲ. ನಿಜ ಹೇಳಬೇಕಂದ್ರೆ ಪೊಲೀಸರ ಶ್ರಮ ವ್ಯರ್ಥವಾಗಲಿಲ್ಲ. ಮಗು ಕಳೆದುಕೊಂಡ ತಂದೆ ತಾಯಿಯ ಪ್ರಾರ್ಥನೆಯೂ ವ್ಯರ್ಥವಾಗಲಿಲ್ಲ. ಎಲ್ಲವೂ ಕೈಗೂಡಿದೆ. ಪೊಲೀಸರು ಈ ಪ್ರಕರಣವನ್ನು ಭೇದಿಸುವಲ್ಲಿ ಯಶಸ್ವಿಯಾಗಿದ್ದಾರೆ. ಆಶ್ಚರ್ಯ ಅಂದ್ರೆ, ಈ ಪ್ರಕರಣದ ಕಿಂಗ್ ಪಿನ್, ಕಿಡ್ನಾಪರ್ ಬೇರೆ ಯಾರೂ ಅಲ್ಲ. ಹುಬ್ಬಳ್ಳಿಯ ಅದೇ ವೈದ್ಯೆ ಡಾ.ರಶ್ಮಿ. ಖತರ್ನಾಕ್ ರಶ್ಮಿ. ರಶ್ಮಿ ಅಂದ್ರೆ ಅಂದ್ರೆನೇ ಬೆಳಕಿನ ಕಿರಣ. ದುಡ್ಡಿನ ಆಸೆಗಾಗಿ ಒಬ್ಬರ ಬಾಳಲ್ಲಿ ಬೆಳಕಿನ ಕಿರಣ ಮೂಡಿಸೋಕೆ ಹೋಗಿ ಮತ್ತೊಂದು ದಂಪತಿಯ ಬಾಳಿಗೆ ಕತ್ತಲು ಕವಿಯುವಂತೆ ಮಾಡಿದ್ದಳು. ಕೊಪ್ಪಳದ ದಂಪತಿಗೆ ಬಾಡಿಗೆ ತಾಯಿಯ ಮೂಲಕ ಮಗುವನ್ನ ಕೊಡಿಸ್ತೀತಿ ಅಂತಾ ಸುಳ್ಳು ಹೇಳಿ. ಚಾಮರಾಜಪೇಟೆಯ ಆಸ್ಪತ್ರೆಯಿಂದ ಮಗುವನ್ನ ಇದೇ ಡಾ.ರಶ್ಮಿ ಕದ್ದಿದ್ದಳು. ಕೊನೆಗೂ ಪೊಲೀಸರ ಕೈಗೆ ಸಿಕ್ಕಿಬಿದ್ದಿದ್ದಾಳೆ. ಪಾಪ ಕೊಪ್ಪಳದ ಆ ದಂಪತಿ ಇದು ತಮ್ಮದೇ ಮಗು ಅಂತಾ ಒಂದು ವರ್ಷದಿಂದ ಸಾಕ್ತ ಇದ್ದರು. ಆದರೆ, ಮಗು ಕಳ್ಳಿ ರಶ್ಮಿಯಿಂದಾಗಿ ಈ ಆ ದಂಪತಿಗೆ ತಡೆದುಕೊಳ್ಳಲಾಗದ ನೋವು ಉಂಟಾಗಿದೆ. ಮತ್ತೊಂದು ಒಂದು ವರ್ಷದಿಂದ ತಮ್ಮ ಮಗುವಿಗಾಗಿ ಪರಿತಪಿಸುತ್ತಿದ್ದ ಬೆಂಗಳೂರಿನ ದಂಪತಿ ಮೊಗದಲ್ಲಿ ನಗು ಮೂಡಿದೆ. ಹಣದ ಆಸೆಗಾಗಿ ಯಾರದ್ದೋ ಮಗುವನ್ನು ಇನ್ಯಾರದ್ದೋ ಅಂತ ನಂಬಿಸಿ ವಂಚಿಸಿದವರು ಕೊನೆಗೂ ಸಿಕ್ಕಿ ಬಿದ್ದಿದ್ದಾರೆ. ಬೆಂಗಳೂರು ಪೊಲೀಸರು ಬಹಳ ಶ್ರಮ ವಹಿಸಿ ಈ ಕೇಸ್ ಪತ್ತೆ ಮಾಡಿದ್ದಾರೆ. ಮಗುವಿನ ಕಳ್ಳತನ ಮಾಡಿದವರು ಕಂಬಿ ಎಣಿಸುವಂತಾಗಿದೆ.